**Οι χρόνοι του ρήματος.**

Εμείς οι άνθρωποι διακρίνουμε το χρόνο σε τρεις βαθμίδες: στο  **παρόν, το παρελθόν** και το **μέλλον**.

Για να εκφράσουμε αυτές τις τρεις χρονικές βαθμίδες, με άλλα λόγια το **πότε** μιας πράξης, είναι φυσικό να χρησιμοποιούμε και ανάλογους τύπους ρημάτων.

Έτσι, για την πράξη της **γραφής** μπορούμε να πούμε:

παρόν: Τώρα **γράφω** τα μαθήματά μου

παρελθόν: Χθες **έγραψα** τα μαθήματά μου

μέλλον: Αύριο **θα γράψω** τα μαθήματά μου

Για να αποδοθούν οι τύποι του **πότε** γίνεται μια πράξη και του **πώς** γίνεται, χρησιμοποιούμε τους παρακάτω χρόνους: ενεστώτα, παρατατικό, μέλλοντα εξακολουθητικό, αόριστο, μέλλοντα διαρκείας ή συνοπτικό, παρακείμενο, υπερσυντέλικο και συντελεσμένο μέλλοντα.

Ακολουθεί πίνακας στον οποίο παρουσιάζονται οι χρόνοι σύμφωνα με τη χρονική βαθμίδα και το ποιόν ενέργειας:

|  |
| --- |
| **Χρονική βαθμίδα** |
| παρελθόν | παρόν | μέλλον |
| παρατατικός**έγραφα** | ενεστώτας**γράφω** | εξακολουθητικός μέλλοντας**θα γράφω** |
| αόριστος**έγραψα** | ;**γράψω** | συνοπτικός μέλλοντας**θα γράψω** |
| υπερσυντέλικος**είχα γράψει** | παρακείμενος**έχω γράψει** | συντελεσμένος μέλλοντας**θα έχω γράψει** |

**Ας δούμε πιο αναλυτικά τι δηλώνει ο κάθε χρόνος όταν μελετάμε το ρήμα στην οριστική έγκλιση:**

**Παρελθοντικοί χρόνοι**

* Ο **παρατατικός**φανερώνει πως εκείνο που σημαίνει το ρήμα γινόταν στο παρελθόν συνέχεια ή με επανάληψη, π.χ.
* Όλο το πρωί χτες **καθάριζα** το σπίτι. (παρελθόν-συνέχεια)
* Την προηγούμενη εβδομάδα κάθε μέρα **διάβαζα** δύο ώρες (παρελθόν-επανάληψη)

ο **αόριστος** φανερώνει πως εκείνο που σημαίνει το ρήμα έγινε στο παρελθόν, π.χ.

* Χτες το πρωί **καθάρισα** το σπίτι. (παρελθόν-κάποια στιγμή)
* Την προηγούμενη εβδομάδα **διάβασα** δύο ώρες. (παρελθόν-κάποια στιγμή)

ο **υπερσυντέλικος** φανερώνει πως εκείνο που σημαίνει το ρήμα ήταν τελειωμένο στο παρελθόν πριν γίνει κάτι άλλο, π.χ.

* Όταν ήρθες, εγώ **είχα** **καθαρίσει** το σπίτι. (παρελθόν-τελειωμένο πριν από κάτι άλλο)
* **Είχα διαβάσει** ήδη δύο ώρες, όταν ήρθες. (παρελθόν-τελειωμένο πριν από κάτι άλλο)

**Παροντικοί χρόνοι**

* Ο **ενεστώτας**φανερώνει πως εκείνο που σημαίνει το ρήμα γίνεται **τώρα** συνέχεια ή με επανάληψη π.χ.
	+ Όλο το πρωί **καθαρίζω** το σπίτι. (τώρα-συνέχεια)
	+ Αυτήν την εβδομάδα κάθε μέρα **διαβάζω** δύο ώρες (επανάληψη)

* ο **παρακείμενος** φανερώνει πως εκείνο που σημαίνει το ρήμα έγινε στο παρελθόν και έχει τελειώσει την ώρα που μιλούμε, π.χ.
	+ Τώρα που ήρθες,**έχω καθαρίσει** ήδη το σπίτι. (έχει τελειώσει τώρα)

**Μελλοντικοί χρόνοι**

* Ο **εξακολουθητικός μέλλοντας**φανερώνει πως εκείνο που σημαίνει το ρήμα θα γίνεται συνέχεια ή με επανάληψη, π.χ.
	+ Όλο το πρωί **θα καθαρίζω** το σπίτι. (μέλλον-συνέχεια)
	+ Την επόμενη εβδομάδα κάθε μέρα **θα διαβάζω**δύο ώρες. (μέλλον-επανάληψη)

* ο **στιγμιαίος μέλλοντας** φανερώνει πως εκείνο που σημαίνει το ρήμα θα γίνει στο μέλλον χωρίς συνέχεια ή επανάληψη, π.χ.
	+ Αύριο το πρωί **θα καθαρίσω** το σπίτι. (μέλλον-κάποια στιγμή)
	+ Την επόμενη εβδομάδα **θα διαβάσω** δύο ώρες. (μέλλον-κάποια στιγμή)

* ο **συντελεσμένος μέλλοντας** φανερώνει πως εκείνο που σημαίνει το ρήμα θα είναι τελειωμένο στο μέλλον, αφού πρώτα γίνει κάτι άλλο, π.χ.
	+ Όταν θα έρθεις, εγώ **θα έχω καθαρίσει** το σπίτι. (μέλλον-τελειωμένο μετά από κάτι άλλο)
	+ Ως τα ξημερώματα **θα έχω διαβάσει** όλο το βιβλίο. (μέλλον-τελειωμένο μετά από κάτι άλλο)

**Ασκήσεις**

* [Να βρεις σε ποια χρονική βαθμίδα ανήκουν τα παρακάτω ρήματα](http://users.sch.gr/ipap/Ellinikos%20Politismos/Yliko/askisis%20nea/xro-va-1.htm) 
* [Να βρεις σε ποια χρονική βαθμίδα ανήκουν τα παρακάτω ρήματα](http://users.sch.gr/ipap/Ellinikos%20Politismos/Yliko/askisis%20nea/xro-va-2.htm) 
* [Να ταιριάξεις τους τύπους των ρημάτων με τον κατάλληλο χρόνο](http://users.sch.gr/ipap/Ellinikos%20Politismos/Yliko/askisis%20nea/xronoi-1.htm) 
* [Να ταιριάξεις τους τύπους των ρημάτων με τον κατάλληλο χρόνο](http://users.sch.gr/ipap/Ellinikos%20Politismos/Yliko/askisis%20nea/xronoi-2.htm) 
* [Να ταιριάξεις τους τύπους των ρημάτων με τον κατάλληλο χρόνο](http://users.sch.gr/ipap/Ellinikos%20Politismos/Yliko/askisis%20nea/xronoi-rim-NE-12.htm) 
* [Να ταιριάξεις τους τύπους των ρημάτων με τον κατάλληλο χρόνο](http://users.sch.gr/ipap/Ellinikos%20Politismos/Yliko/askisis%20nea/xronoi-rim-NE-13.htm) 
* [Σχημάτισε τους χρόνους του ρήματος ντύνω στην ενεργητική και παθητική φωνή](http://users.sch.gr/ipap/Ellinikos%20Politismos/Yliko/askisis%20nea/xronoi-rim-NE-8.htm) 
* [Σχημάτισε τους χρόνους του ρήματος απαντώ στην ενεργητική και παθητική φωνή](http://users.sch.gr/ipap/Ellinikos%20Politismos/Yliko/askisis%20nea/xronoi-rim-NE-9.htm) 
* [Σχημάτισε στην ενεργητική φωνή στο α' ενικό πρόσωπο της οριστικής τους χρόνους των ρημάτων που ζητούνται.](http://users.sch.gr/ipap/Ellinikos%20Politismos/Yliko/askisis%20nea/xronoi-rim-NE-10.htm) 
* [Σχημάτισε στην παθητική φωνή στο α' ενικό πρόσωπο της οριστικής τους χρόνους των ρημάτων που ζητούνται.](http://users.sch.gr/ipap/Ellinikos%20Politismos/Yliko/askisis%20nea/xronoi-rim-NE-11.htm) 